Milan Kujundžić Aberdar
<s>Milan Kujundžić Aberdar (Beograd, 28. februar 1842 — Beograd, 26. novembar 1893) je bio srpski filozof i političar.</s>

<s>Biografija 
Rođen je u Beogradu kao Janićije ali je svoje ime posrbio u Milan.</s><s>Nadimak Aberdar je dodao imenu i prezimenu po svojoj prvoj zbirci pesama.</s>

<s>Roditelji su mu bili zanatlija Jovan Kujundžić „Valjevac” (1813-1877) i Anastasija - Nasta, ćerka predsednika suda Maksima Rankovića (1790-1843) i Stane (1788-1878).</s><s>Njegova sestra Jelena - Jela (1844-1908) bila je udata za Stojana Novakovića Brat po ocu bio je lekar i medicinski pisac Vojislav Kujundžić (1872-1946).</s>

<s>Gimnaziju je učio u Beogradu i Pančevu, a upisao se na pravni odsek Liceja u Beogradu.</s><s>Zbog turskog bombardovanja Beograda 1862. prekinuo je studije i postao konjički desetar.</s><s>Nakon toga dobija stipendiju srpske vlade i odlazi da studira filozofiju u Beču, Minhenu i Parizu, a onda i na Oksfordu.</s><s>Pre nego što je završio studije, 1866. ministar prosvete ga vraća u Srbiju da preuzme katedru filozofije na Velikoj školi.</s>

<s>Bio je profesor filosofije na Velikoj školi, sekretar Srpskog učenog društva (od 1873. do 1882.), predsednik Narodne skupštine (od 1880. do 1885.), ministar prosvete (1886-1887), poslanik u Rimu, urednik Mlade Srbadije i pesnik.</s>

<s>Kao ministar prosvete i crkvenih dela, izdejstvovao je 1886. godine ukidanje dvaju srpskih pravoslavnih eparhija, Šabačke i Negotinske, što je bilo suprotno željama Svetog arhijerejskog sinoda i potrebama Pravoslavne crkve u Kraljevini Srbiji.</s>

<s>Kada je 5. aprila 1887. kralj Milan Obrenović imenovao prvih 16 akademika Srpske kraljevske akademije, među njima je bio i Milan Kujundžić Aberdar.</s>

<s>Učestvovao je u srpsko-turskim ratovima 1876-1878. i zbog toga unapređen u majora, a kasnije i potpukovnika.</s><s>Od brojnih odlikovanja koja je dobio, najznačajnija su: medalja obnovioca Srpske kraljevine, Takovski krst III stepena, orden Belog orla III stepena i Takovski krst IV stepena sa mačevima.</s>

<s>Njegova najznačajnija filozofska dela su: Kratki pregled harmonije u svetu, Filozofija u Srba, Šta je i koliko u nas urađeno na lođici? i Ide li svet na bolje ili na gore?.</s>

<s>Reference</s>

<s>Literatura</s>

<s>Spoljašnje veze 
 Biografija na sajtu SANU
 Mira Sofronijević: Milan Kujundžić Aberdar (1995)</s>

<s></s>

<s>Srpski pesnici
Srpski filozofi
Akademici SANU
Srpski političari</s>

